DOCUMENTE DIN INTERIOR: Guvernul ascunde proporțiile pestei porcine, harta Comisiei Europene cu evoluția focarelor înroșește tot mai mult din țară! Oameni din ANSVSA, fostul Sanepid veterinar, s-au decis să vorbească pentru Libertatea și să furnizeze documente și harta nedifuzată de autorități ”care arată unde a dus iresponsabilitatea președintelui Geronimo Brănescu!”

vineri, 3 august 2018, 6:53

Unul dintre porcii contaminați este scos din curtea unui sătean din satul Luciu, județul Ialomița, iar o localnică izbucnește în lacrimi / Fotografii: Vlad Chirea / Libertatea

Gripa porcină africană nu afectează sănătatea umană, dacă mănânci carne infestată nu te îmbolnăvești, dar ”este mortală, ca Ebola, pentru porc”, explică specialiștii.

România are 4,4 milioane de porci, dintre care 1,4 în gospodăriile cetățenilor. Aceste mici gospodării sunt cele mai expuse.

Au început sacrificările în județele marcate cu ”roșu” pe hartă, socotite deja contaminate, în număr de 8.

Numărul județelor ”roșii” va crește, conform prognozelor Comisiei Europene, harta ascunsă de Guvern, la 13 într-o lună de acum înainte.

Județele ”albastre” sunt și ele în risc, acum în ele se interzice comercializarea cărnii.

Se omoară chiar și porcii sănătoși, pentru că e singura cale de a încerca să limitezi extinderea epidemiei.

Oamenii din interiorul ANSVSA sunt revoltați pentru că, dacă șefii numiți politic luau măsuri, nu s-ar fi ajuns aici!

Niște demnitari incompetenți și orgolioși, cu prieteni care se ocupă de import, pun în pericol industria românească a cărnii.

”Încă de acum un an, din vara lui 2017, a existat un focar la Satu Mare și altul la Ceatalchioi în Tulcea, despre care noi am știut pe Intranetul instituției”, spun oamenii din ANSVSA.

În tot acest timp, Geronimo Brănescu, șeful ANSVSA, numit politic, n-a luat deciziile cerute de Reglamentul Comisiei Europene și propuse de colegii săi.

Abia acum, Geronimo Brănescu a dat o notă prin care cere ”suspendarea târgurilor de animale”!

”E foarte târziu și epidemia e mai mare decât se recunoaște. Sunt nu 60.000, ci peste 100.000 de animale afectate”, spun specialiștii instituției.

”Viteza de răspândire a epidemiei este de 18 kilometri pe săptămână”, explică cei de la ANSVSA.

Sursele pun la dispoziția opiniei publice harta din 30 iulie 2018 și prognoza Comisiei Europene pentru ce se va întâmpla în luna august, în funcție de datele furnizate de la București.

Pe harta pe care autoritățile n-au făcut-o publică se vede cum județele ”roșii” sporesc, ca și cele ”albastre”, afectate acum mai puțin, care se vor înroși, la rându-le, în timp.

De Mirela Neag, Răzvan Luțac și Cătălin Tolontan

12 ianuarie 2018, siteul Autorității Naționale Sanitare Veterinare și Pentru Siguranța Alimentelor postează următoarea informare de presă:

”A fost confirmat un focar de pestă porcină africană la porcii dintr-o gospodărie din județul Satu-Mare”.

Dar focarele sunt de mai demult.

Satu-Mare admisese că are focar încă din vara lui 2017. Iar în Tulcea, Ceatalchioi, se constatase, de asemenea, pesta porcină africană, dar asta nu au știut decât angajații ANSVSA.



Satul Ceatalchioi din Tulcea, aflat la granița cu Ucraina, unul dintre locurile pe unde pesta porcină a intrat în țară, din cauza mistreților

1 milion de gospodării au 1,4 milioane de porci

”Din acel moment, de acum un an, trebuia ca președintele Geronimo Brănescu să emită un ordin de suspendare a tuturor târgurilor de animale din țară!”, spune un important angajat al ANSVSA, parte a unui grup care a decis să pună la dispoziția opiniei publice adevărul.

Era doar una dintre măsurile necesare, dar neluate!

4,4 milioane de porci există în România, dintre care 3 milioane în ferme specializate

”Noi știam, și fuseserăm avertizați și de instituțiile europene, că riscul contaminării porcilor din România e mare. Acum se confirma că începuse și era obligatorie o reacție rapidă!”.

Gravitatea epidemiei este incalculabilă pentru industria cărnii din România, pentru locurile de muncă, pentru consumatori.

Și, mai ales, pentru gospodăriile pentru care porcul echivalează cu carnea de Crăciun și de peste iarnă, în număr de peste 1 milion în România.

Dragoș Sasu și Vlad Chirea, de la Libertatea, au mers în satul Luciu, din Ialomița, județ-domeniu de influență chiar al președintelui ANSVSA Geronimo Brănescu. Titlul reportajului lor spune ce e de spus: ”Țara plânge, Guvernul minte, porcii mor! România abator”.

”Pesta africană este pentru porci ca Ebola la om”

Boala nu se transmite la om, dacă mănânci din eroare carne contaminată nu te îmbolnăvești, dar mortalitatea animalelor afectate este imensă.

Criza vine din moartea animalelor.

”Pesta africană este pentru porci ceea ce este Ebola pentru om”, explică un alt specialist, tot de la ANSVSA.

Iar animalele sănătoase din zonele afectate sunt omorâte, pentru că altfel contaminarea se extinde.

Un tractor trage o remorcă plină de porci morți pe ulițele satului Luciu, județul Ialomița / Foto: Vlad Chirea / Libertatea

”Nu există tratament pentru pesta porcină africană”

Autoritățile din România știau de multă vreme cât de crâncenă este o astfel de epidemie, odată pornită.

”Nu există nici vaccin, nici tratament eficient, singura metodă de eradicare fiind depopularea completă a exploataţiilor infectate şi interzicerea mişcărilor de animale şi a produselor şi subproduselor provenite de la acestea”, scrie într-un alt document intern al ANSVSA.

Documentul se numește ”Analiză calitativă a riscului de pătrundere a pestei porcine africane în România” și datează încă din 3 decembrie 2013!

Analiză de risc a fost repetată și în 2016, cu aceleași concluzii!

Comisia Europeană în februarie 2017: ”România nu aplică încă multe măsuri destinate prevenirii pestei”

Zona de unde venea amenințarea ne era clar indicată: ”Răspândirea PPA în Ucraina şi Belarus este un punct critic important pentru că pericolul la care este expusă comunitatea europeană devine nemijlocit”.

De acolo a și pătruns microbul, în animale vii și în carne, pe teritoriul României.

Ce trebuia să facem?

”Statele europene trebuie să fie în alertă şi să-şi definească şi pregătească sistemele de prevenire şi de reacţie la această ameninţare pentru o lungă perioadă de-acum încolo”.

Ce a făcut România în toți acești ani?

Ne-o spune un raport de audit al Comisiei Europene, făcut în România între 25 ianuarie și 2 februarie 2017.

”Per ansamblu, raportul concluzionează că România nu aplică încă multe măsuri destinate prevenirii pestei porcine africane, de exemplu gestionarea populației de porci mistreți și biosecuritatea în exploatațiile nonprofesionale, și le va aplica doar în cazul în care este confirmată boala, cu o întârziere substanțială a rezultatelor” Auditul Comisiei Europene din februarie 2017

”Pun la dispoziția publicului hărțile focarelor și documente oficiale”

Geronimo Brănescu, președintele ANSVSA (foto: curierlocal.ro)

Dar de ce nu ați luat măsuri?, îi întrebăm pe cei din ANSVSA.

”Pentru că președintele Geronimo Brănescu, numit politic, nu se pricepe, nu înțelege gravitatea și e genul care nu vrea să atragă atenția, ca să rămână pe funcție”, susține specialistul.

”Geronimo Brănescu nu e pesedist, e oportunist” Angajat al ANSVSA

De când epidemia a izbucnit, Brănescu a sacrificat câțiva dintre oamenii din instituție.

”Nu ne putem da numele, dar pun la dispoziția publicului, prin Libertatea, multe documente oficiale, care confirmă punct cu punct ceea ce afirmăm”.

Nota așteptată din 2017 e emisă abia în iulie 2018!

Pe 11 iulie 2018, la 6 luni de la primul focar recunoscut pe plan național, sub semnătura directorului general Cristian Dogan și cu aprobarea președintelui Geronimo Răducu Brănescu este emisă o notă de serviciu.

Ea era așteptată de un an!

”Având în vedere evoluția și extinderea pestei porcine africane pe teritoriul României, veți dispune de urgență toate măsurile pentru suspendarea pe o perioadă nedeterminată a tuturor târgurilor de animale autorizate sanitar veterinar” Nota de Serviciu ANSVSA, 11 iulie 2018

Deplasarea animalelor este unul dintre factorii principali ai răspândirii bolii.

De altfel, porcii mistreți din Ucraina și animalele importate din aceeași țară au stat la orginea crizei, susțin specialiștii din ANSVSA.

Sanepidul pretinde Consiliilor Locale că ele sunt vinovate de epidemie!

”Ca să-și construiască un alibi, președintele Geronimo Brănescu a amintit celor din teritoriu că a mai emis o notă de serviciu, numărul 6913 din 2017”, spune omul din instituție.

Numai că aceasta nu interzicea, ci doar cerea măsuri, în termeni generali.

Emisă în 8 noiembrie 2017, nota nu pomenea de pesta porcină, deși existau focare, date și avertismente internaționale referitoare la peste din apropiere de România și din țară!

Aveam o cazuistică și o amenințare certă! Iar nota se ocupa doar de târgurile fără autorizație sanitară.

”Crezând că astfel se spală pe mâni, Geronimo Brănescu le-a scris filialelor din țară să anunțe Consiliile Locale că vor fi responsabile dacă apare vreo molimă! Ceea ce este un abandon de la misiunea ANSVSA, că noi, și nu Consiliile Județene, aveam obligația să prevenim dezastrul!”, explică una din surse.

În documentul din 8 noiembrie 2017, trimis în teritoriu, președintele ANSVSA pasează responsabilitatea: ”Instituțiile mai sus amintite trebuie să comunice Consiliilor Locale necesitatea respectării dispozițiilor legale cu privire la înființarea acestor târguri și asumarea întregii responsabilități în eventualitatea apariției unei epidemii majore la animale”.

Geronimo Brănescu tace

Ziarul a trimis o solicitare oficială către ANSVSA.

Harta arată răspîndirea majoră.

Județele roșii sunt cele deja cu focare epidemice de pestă.

Județele albastre sunt cele cu interdicție de comercializare a cărnii.

Ele migrează din albastru în roșu, Galațiul, Vasluiul, Vrancea și Bacăul vor trece în roșu pînă la finalul lui august, conform estimările Comisiei Europene.

L-am întrebat pe președintele Geronimo Brănescu cum explică lipsa măsurilor și, concret, de ce documentul de interzicere a târgurilor de animale datează abia din 11 iulie 2018, dacă focarele de pestă porcină erau încă de acum un an?!

Autoritatea a comunicat că răspunsul este în lucru.

Până la închiderea ediției, Geronimo Brănescu nu a răspuns.